Papersnake/gushiwen huggingface dataset:
西江月（八）
张伯端（宋代）

住想修行布施，果报不离天人。恰如仰箭射浮云。坠落只缘力尽。

争似无为实相，还须返朴归淳。境忘情性任天真。以证无生法忍。
水调歌头（登石鼓合江亭）
杨冠卿（宋代）

玉妃夜宴瑶池冷。翩然飞下霓旌影。天阔水云长。风飘舞袖香。

旌山人似旧。清压红梅瘦。同赁玉阑干。光摇银海寒。
向晚
赵抃（宋代）

向晚立汀沙，人閒目更赊。林疏僧屋露，风转客帆斜。

幽白孤飞鸟，横红数抹霞。渔翁偶相问，怜我宦天涯。
文石
胡健（清代）

大作圭璋小念珠，方圆随意总规模。镂光错彩如三棘，夺目怡神亦五都。

成子汉庭推硕学，充宗文苑颂鸿儒。琅玕肺腑璠玙品，价重连城出海隅。
初秋神泉送别邑侯谢镇宇北归三首 其二
饶与龄（明代）

秋入神泉挹紫氛，锦帆高挂度归津。蝉音断续添离况，枫色青丹总怆神。

伯起自知清白吏，任延不负正公臣。天门牛渚多佳胜，莫惜双鱼慰远闻。
送朝邑张明府（此公善琴）
卢纶（唐代）

千室暮山西，浮云与树齐。剖辞云落纸，拥吏雪成泥。

野火芦千顷，河田水万畦。不知琴月夜，谁得听乌啼。
罗提举见和再用韵四首
陈造（宋代）

又作凝香斋宿，未容燥吻得濡。
颇怪太湖龙伯，贝宫卧戏明珠。
上凌军门大征德庆两山平
徐有为（明代）

帷设曾分阃外忧，倚天长剑定遐陬。讴歌到处渔樵起，斥候无遐山径幽。

气瘴已消西岭徼，庆云时见粤□头。九重从此纾南顾，谁谓康州非古州。
敬荅田徵
宋之问（唐代）

家临清溪水，溪水绕盘石。绿萝四面垂，袅袅百馀尺。

风泉度丝管，苔藓铺茵席。传闻颍阳人，霞外漱灵液。

忽枉岩中翰，吟望朝复夕。何当遂远游，物色候逋客。
送友人之岭外
贯休（唐代）

五岭难为客，君游早晚回。一囊秋课苦，万里瘴云开。

金柱根应动，风雷舶欲来。明时好□进，莫滞长卿才。
每度过东街
邵雍（宋代）

每度过东街，东街怨暮来。
只知闲说话，那觉太开怀。
我有千般乐，人无一点猜。
半醺欢喜酒，未晚未成回。
汉铙歌十八曲 其十八 石流
王世贞（明代）

石流者，何汤汤。使者来，自扶桑。赤日所起，烂烂铄金而沃焦地。

赤爱宝石来献膏，汎恒沙，攀悬度。奉明主，饵之与天齐数。
绍兴已未七月六日被旨祷雨风水洞七日清晨诣祠下是晚大雨通夕留宿慈严寺中八日始还城
张扩（宋代）

晚谒丛祠意已通，妙香来自禁城中。老龙聊办一泓费，阖境自歌终岁功。

暑溽不应留枕簟，秋声忽已到梧桐。明朝上马五十里，更乞灵君吹面风。
题杜茶村镫船歌后 其一
张清标（清代）

煞尾声传感逝波，南朝往事已销磨。苍凉一掬兴衰泪，迸入渐渐《麦秀歌》。
哭黄树斋少司寇师
贾臻（清代）

噩梦魂惊觉又疑，茫茫天道竟如斯。升沈一例丹心在，功过千秋信史知。

大有江山助奇气，更无方药问良医。羊昙肠断西州路，多少孤寒雪涕时。
游烂柯山
项斯（唐代）

步步出尘氛，溪山别是春。坛边时过鹤，棋处寂无人。

访古碑多缺，探幽路不真。翻疑归去晚，清世累移晨。
述怀二首
郭昭乾（宋代）

皇皇长安都，赫赫金张第。
车马竞奔趋，穷达在片议。
绮丽世所欣，崇高物恒忌。
何如古逸民，蓬门卧幽閟。
宝祐三年上巳风雨连日成短歌寄谊儒侄
阳枋（宋代）

风雨飘摇三月三，绮罗罢游客停骖。满城春树烟䰐鬖，朱户绿停愁不堪。

香芹刺泥燕争衔，杜鹃欲啼情正含。舞雩儿童笑鸰𪁟，尧舜气象此中涵。

鼓瑟高人手可探，淡音非雅亦非南。太守风期神与参，我解此意谁为谈，但觉满怀春酣酣。

花柳蒙迷不可贪，芳菲易歇随浮岚。閒闭阁门何所耽，惟见千山万山秀色郁如蓝。
送国医仪师颜企贤得请归关中次朝贤韵
冯璧（金朝）

心平穷富恐欺天，面有阴功盖有年。归去青山仁者乐，秘来丹诀老而传。

尚医冗食渠百辈，公论共推君十全。技道精微仍远引，就非轻举亦几仙。
导引·穆清冲境
佚名（宋代）

穆清冲境，金阙秘寥阳。二后侍虚皇。真人恭默钦先烈，肖象启琳房。岿然神物护灵光。玉色粹逾彰。虎旌龙节辉前後，馆御镇无疆。
次韵
刘攽（宋代）

落泉无时休，泄云常自还。居然万峰秀，共此亭户间。

擘华力何壮，凿陇巧已艰。造幽非近规，会心宁愧颜。

朝扉面苍苍，夜枕听潺潺。莳以松桂丛，葱翠皆可攀。

长歌发真赏，锦绣先斓斑。座客齐起予，清玉联玦环。

夙龄慕远游，未能遍人寰。学仙理茫昧，遁俗事间关。

风波天一隅，不到三神山。终当振衣往，对境聊自閒。
和文与可洋州园亭三十咏其二十七此君庵
苏辙（宋代）

风梢绕檐匝，霜干当窗净。
遥知素壁上，醉墨森相映。
丙申重九前后得今日都无病一句成十首 其七
方回（元代）

今日都无病，黄花酒一觞。登临怜老者，风雨过重阳。

稔岁真希有，南天始欲凉。馀生容苟活，不敢昧苍苍。
顾内翰约看花城南寺病目不赴
何景明（明代）

不赴南城约，遥传寺里篇。
看花吾未老，出郭偶无缘。
簇马低春日，啼莺隔彩烟。
风沙开病眼，愁向艳阳天。
幽居咏怀
赵思植（清代）

几年身住水云湾，赢得浮生日日闲。隔断俗尘青嶂外，飞来清日碧霄间。

虚窗时启邀明月，高阁频登看远山。除却诗朋及酒侣，他人莫漫叩双环。
南乡子 与仙品妹话别
孙云凤（清代）

无计可商量。离思千重泪万行。庭院晚来天欲雨，风狂。

明日扁舟莫渡江。

十二碧纱窗。袅尽金炉小篆香。说著旧游心转闷，难忘。

雪月花时最断肠。
赠翟二淳老
赵鼎臣（宋代）

去乡今几时，未易诘晦朔。但闻苇溪头，稚柳皆把握。

老岂私我苇，浸润不顿觉。揽镜忽悟渠，鬓雪颇斑駮。

喜闻贵人来，文字得商搉。故人五十满，发黑面丹渥。

乃知出处间，相去如许邈。新诗愈豪放，谈笑出飞雹。

留之不肯住，告别意苦确。嗟我独何愚，斗米尚俛啄。

诗书久遗忘，志气日龌龊。讵堪剸剧繁，所愿斸硗埆。

归田不须谋，老圃安用学。东皋会相从，共醉村酒浊。
好事近（赠王清叔）
姚述尧（宋代）

水阁弄清风，黯黯满园肥绿。茶罢竹间携手，有佳人如玉。

渊明罢径已催归，名利几时足。遥想五云多处，奏南风一曲。
晦日昌甫见过因约伯皋小饮黄守继至三首
袁说友（宋代）

章泉泉水在玉山，有客岁时来往间。
今古风烟只如此，见君生怕又言还。
与侯子云溪上晚步
杨万里（宋代）

人入溪园自掩门，溪流新落两三痕。
杖藜紫菊霜风径，送眼丹枫夕照村。
行住忽然忘近远，阴晴未肯定寒暄。
多时不出今聊出，牧子樵儿一笑喧。
关西行
刘攽（宋代）

关西居人多闭屋，屋底老翁相向哭。县官禁钱钱益轻，百姓无钱食不足。

平时斗粟钱百数，今者千钱人不顾。大家萧条无十金，小家流离半逵路。

忆初铸钱为强国，盗贼无端皆得职。迩来救弊因宽民，盗贼自苦民逾贫。

安得万物皆为铜，阴阳炽炭造化工。铸钱万万大似尺，官定足用民家丰。
金缕曲 再叠前韵答友石先生
郑兰孙（清代）

敏捷成奇句。走龙蛇、烟云落纸，兰釭添炷。斗酒百篇谁得似，名共谪仙争著。

非凡格、所能随翥。雏凤声清应并续，定它年、稳步青云处。

莱衣舞，得天趣。

九龄稚子邀深誉。赐琳琅、珠玑一卷，岂同吟絮。袭锦薰香常展读，此是慈航普度。

等七尺、珊瑚琼树。惟我俗怀殊碌碌，索枯肠、恐误殷勤顾。

陈腐语，勉申诉。
次苏子瞻和李太白浔阳紫极宫感秋诗韵追怀太
黄庭坚（宋代）

不见两谪仙，长怀倚修竹。
行遶紫极宫，明珠得盈掬。
平生人欲杀，耿介受命独。
往者如可作，抱被求同宿。
砥柱阅颓波，不疑更何卜。
但观草木秋，叶落根自复。
我病二十年，大斗久不覆。
因之酌苏李，蟹肥社醅熟。
次秀野咏雪韵三首 其三
朱熹（宋代）

开门惊怪雪交加，乱落横飞讵有涯。密竹不妨呈劲节，早梅何处觅残花。

山阴客子须乘兴，洛下先生想卧家。病废杯觞寒至骨，哦诗无复更豪誇。
和晏尚书宴归马上醉题
宋庠（宋代）

宝阙凌云宴罢初，纷纷归骑遍春衢。
灯光月彩留清玩，不觉车前甚宠呼。
厨鸡窜房中张元辅怜而赋诗余不能自已亦为一篇
曾丰（宋代）

惊栖潜避影，啄怯暗吞声。似惜千金命，而逃五鼎烹。

肋枯那便齿，皮瘠不宜羹。肉食非吾事，从今戒杀生。
晓晴
赵蕃（宋代）

蓬窗昧阴晴，布衾寒气穿。
起视天正霜，璧月俨似悬。
空蒙十日雨，冰天湛相连。
氛翳一洗去，旧观还山川。
颂一百则
释重顯（宋代）

由基箭射猿，遶树何太直。
千箇与万箇，是谁曾中的。
相唤相呼归去来。曹溪路上休登陟。
张敬儿自为歌谣
佚名（隋代）

天子在何处，宅在赤谷口。天子是阿谁，非猪如是狗。
花林院
陈纲（宋代）

前朝建立梵王宫，清胜幽深一径通。栖老松巢看院鹤，吸乾砚径听经龙。

不尘僧榻月常照，无锁禅关云自封。澹墨数行留壁上，他年可有碧纱笼。
寓居兰溪地湿卧病
范浚（宋代）

病怯帘疏雨到床，雨馀山霭上衣裳。宵携冷杖强看月，晓傍暖檐贪向阳。

禦湿要须谋日饮，乏资深恨值年荒。所须药物真吾事，麦曲山鞠今满囊。
赠别元十八协律六首（桂林伯，桂管观察使裴行立也）
韩愈（唐代）

知识久去眼，吾行其既远。
瞢瞢莫訾省，默默但寝饭。
子兮何为者，冠珮立宪宪。
何氏之从学，兰蕙已满畹。
于何玩其光，以至岁向晚。
治惟尚和同，无俟于謇謇。
或师绝学贤，不以艺自挽。
子兮独如何，能自媚婉娩。
金石出声音，宫室发关楗。
何人识章甫，而知骏蹄踠。
惜乎吾无居，不得留息偃。
临当背面时，裁诗示缱绻。
英英桂林伯，实惟文武特。
远劳从事贤，来吊逐臣色。
南裔多山海，道里屡纡直。
风波无程期，所忧动不测。
子行诚艰难，我去未穷极。
临别且何言，有泪不可拭。
吾友柳子厚，其人艺且贤。
吾未识子时，已览赠子篇。
寤寐想风采，于今已三年。
不意流窜路，旬日同食眠。
所闻昔已多，所得今过前。
如何又须别，使我抱悁悁。
势要情所重，排斥则埃尘。
骨肉未免然，又况四海人。
嶷嶷桂林伯，矫矫义勇身。
生平所未识，待我逾交亲。
遗我数幅书，继以药物珍。
药物防瘴疠，书劝养形神。
不知四罪地，岂有再起辰。
穷途致感激，肝胆还轮囷。
读书患不多，思义患不明。
患足已不学，既学患不行。
子今四美具，实大华亦荣。
王官不可阙，未宜后诸生。
嗟我摈南海，无由助飞鸣。
寄书龙城守，君骥何时秣。
峡山逢飓风，雷电助撞捽。
乘潮簸扶胥，近岸指一发。
两岩虽云牢，水石互飞发。
屯门虽云高，亦映波浪没。
余罪不足惜，子生未宜忽。
胡为不忍别，感谢情至骨。
次韵仲秉见寄二首 其二
李流谦（宋代）

读书空有癖，学道苦无工。散策群峰近，穿溪小径通。

此身犹客里，野性合山中。春水添新浪，烦君理钓筒。
和许守喜雪
吴芾（宋代）

一夜飘琼屑，雕镌竟孰施。
主张归白帝，勾引自云师。
飞洒斜穿牖，连翻乱入池。
漫空疑柳絮，着树混梅枝。
月射光偏莹，风回势转危。
联华怜鹤发，耐冷羡冰肌。
万壑填将合，千林压欲垂。
拂檐轻似粉，绕砌白于脂。
公已齐高洁，吾方守钝迟。
共欣占嗣岁，仍喜没多歧。
政已腾民颂，忠宜结主知。
会看颁紫诏，早晚下丹墀。
放言
舒岳祥（宋代）

寒暑一大疟，天地一病躯。古来几寒暑，元气朘削馀。

人物生其几，短小一侏儒。神农乏药草，黄帝无医书。

坐令豺虎横，咬嚼为膏腴。顽疾久不治，脏腑生虫蛆。

愿借大雷斧，磔此害物徒。八荒既清廓，万古无忧虞。
还山贻湛法师
孟浩然（唐代）

幼闻无生理，常欲观此身。心迹罕兼遂，崎岖多在尘。

晚途归旧壑，偶与支公邻。导以微妙法，结为清净因。

烦恼业顿舍，山林情转殷。朝来问疑义，夕话得清真。

墨妙称古绝，词华惊世人。禅房闭虚静，花药连冬春。

平石藉琴砚，落泉洒衣巾。欲知冥灭意，朝夕海鸥驯。
题云东轩
贡奎（元代）

城中纷华地，借屋得佳处。居然俗士驾，欲诣不知路。

门前柳阴深，溪水清可度。我行万里倦，颇觉懒成趣。

有时忽来坐，谈笑竟忘去。孤云遂閒适，怅望心所寓。

平生旷荡怀，落笔题幽素。要当居轩冕，此理常自悟。

酒兴方未阑，青山任朝暮。
去冬因元镇有见怀诗草草用韵录上并谢录妙药
陈长方（宋代）

南来仙骥一回翔，古墨丹砂并送将。
从此微躯常得健，学君挥翰讵能忘。
霜寒碧涧行踪少，月落青林去梦长。
相见只愁俱白发，敢辞不饮负清觞。
普化赞
释心月（宋代）

者风僧，甚举止。
木铎一摇，声在人耳。
邈吾真处点著便行，咬生菜时触著便讳。
明头暗头拶著便转，今日昨日扶著便醉。
或於道吾手里倒送鎗头，或於临济面前满倾恶水。
如斯伎俩，果能成褫人，
建立黄蘖宗旨者耶。况其掣狂掣颠，
有头无尾，是皆不逃大仰之谶盘山之记。
末后若不向东门南门西门北门觅个走路，定不免新妇子老婆禅小厮儿抚掌笑你。
比作陈下瓜曲酿成奇绝属病疡不敢取醉小啜而已
陆游（宋代）

翠蔓扶疏采撷忙，曲生糸出古淮阳。蹋成明月团团白，酿作新鹅淡淡黄。

醅瓮秋凄惊凛冽，糟床夜注爱淋浪。西斋幽事新成谱，首为高人著此方。
题凤凰山
哥舒翰（唐代）

彩凤双飞翼，宛然半岩间。
山居
释净端（宋代）

吴山古寺近溪边，高阁虚堂景象全。林下寂寥炉火尽，未眠犹听夜行船。
送黄成甫殿讲被召
五迈（宋代）

泉为闽望郡，山海来航梯。
琛贡交异域。珠贝象玳璃。
腥风易涴人，浊如雨后泥。
不屑受点污。除非辟尘犀。
南泫贤太守，前称王梅溪。
中间西山真，后有苕川倪。
近岁李竹湖，四贤玉雪齐。
他守非不贤，多以欲境迷。
一罅苟可投，趋者由旁蹊。
利心长萌蘖，公道生蒺藜。
鸮见腐鼠哧，凤甘梧桐棲。
物性殊洁秽，人品随高低。
君侯第一人，壮气干虹蜺。
一墀一长鸣，万马不敢嘶。
为州上异最，趋观下宸奎。
归装试检点，定无南物齎。
时艰方急贤，君命焉可稽。
巨舰方解维，穹车正发輗。
忆昔端平初，众正感受登陆跻。
如人堕梦境，忽听警旦鸡。
云何不常泰，一变成孤睽。
大老遽沦谢，善类谁提斯。
炙坡未起南，鹤山斥归西。
朽屋费撑拄，洪流欠障堤。
蜀道横豺虎，边城喧鼓鼙。
流民满京辅，沟壑填髫倪。
弊事非一端，言之重酸悽。
医国要大药，去膜须金篦。
君子与小人，却是一巨题。
愿为君子者，名检身自褆。
皎然不可玷，琳琅别介圭。
凛然不可犯，贞女处幽闺。
必服群小心，始去禾中梯。
义利生一念，治乱分两畦。
老我以猜故，屡为语罕挤。
朝行辞鵷鹭，野性便凫鹥。
附热耻翕翕。耐寒甘凄凄。
荷君不世情，犹念故人绨。
红絮下飞零，绿阴被长堤。
送客洛阳桥，春风逐马蹄。
相期在远大，不敢惜分携。
永康徐尉次寄颜令诗韵见寄因以前韵酬答
韦骧（宋代）

柅车为别始中秋，遽见霜朝爱景浮。自愧马期无少暇，祗应梅景有清游。

殷勤好句能相寄，哦咏幽斋岂便休。此段情怀何所似，月明更上庾公楼。
残句：青云随步登华榻
王禹偁（宋代）

青云随步登华榻，红雪飘香入杏园。
月上海棠 庭前秋色
梁清标（清代）

西风暗里窥窗牖。小庭闲、独立夕阳久。花落金钱，露葵开、药栏如绣。

关情处、自叹吾衰白首。

暂来蝴蝶黄昏候。对深杯、辜负红酥手。消受清芬，怎当他、凉侵衫袖。

秋云外，几层家山是否。
上巳日陪齐相公花楼宴
卢纶（唐代）

钟陵暮春月，飞观延群英。晨霞耀中轩，满席罗金琼。

持杯凝远睇，触物结幽情。树色参差绿，湖光潋滟明。

礼卑瞻绛帐，恩浃厕华缨。徒记山阴兴，祓禊乃为荣。
石床
陈洵直（宋代）

洞君一榻为谁悬，云帐苔茵不外传。
我醉欲眠非有地，也应重应寝虚缘。
昔苏先生游庐山诗云平日怀真赏神游杳霭间如
张耒（宋代）

人生孰非梦，梦里见庐山。
若了元无梦，何曾有往还。
西湖月 六月十六夕惠州王太守邀泛西湖之作 二首 其一
屈大均（明代）

炎天向夕偏凉，爱皓月仍圆，流光如笑。画船轻漾，蛮童缓按，十番儿小。

使君频有赋，尽曲水、风流吟共啸。更布簟、犀带桥边，弄遍紫荷红蓼。

生憎一带山眉，染玉女青螺，影连浮峤。洞天为主，三千夭凤，奈他仙爪。

神仙多散吏，恨白玉真人招未早。怎当得、西子钱唐，更劳芳棹。
枕流岩
张凤慧（清代）

拳石玲珑薪作瘢，只宜高枕处轻澜。白云数尺笼残梦，明月一床听急湍。

侧耳清流声愈大，满身斜照夜将阑。鸳鸯文景饶君侈，急及东山卧谢安。
刺当涂者
王志安（唐代）

末劫兰香科下人，衣冠礼乐与君臣。如来若向阎浮出，莫现从来丈六身。
杂诗二十二首 其十八
刘敞（宋代）

伯夷逃西山，尼父居九夷。世苟不我用，我方从此辞。

道悠岂忌远，义丰不云饥。世非乏贤士，为问从者谁。

由也实好勇，叔齐固同时。舍此乃无人，籧篨而戚施。

远矣千岁后，怆焉我心悲。
咏史上·武帝
陈普（宋代）

文帝端能杀少翁，景皇不解斩常融。
正心数语深加意，位在三皇五帝中。
空谷有幽兰
陈郁（宋代）

空谷有幽兰，取极倚白石。
清晨作奇共，凡卉各跼蹐。
公子偶相值，□枝置锦席。
敷荣忽变倅，色不贷一夕。
信知倾国姿，羞任桃李责。
所以富豪儿，睥睨林下客。
舟上采菊
梅尧臣（宋代）

泯泯平慢流，行当季秋月。
演漾过汀洲，汀洲芳杜歇。
白露夜正霏，黄菊寒更发。
采以泛酒卮，不独映华发。
送李义夫出游二首 其一
陆文圭（元代）

与君丱角志相期，岁晏行藏各有违。老树晚花空自媚，秋林病叶更先稀。

时情淡薄元无味，世路艰危总是机。门外北风吹自冽，旅人琐琐欲安归。
浮丘道人招魂歌
汪元量（宋代）

有妹有妹天一方，良人去后逢此殃。
黄尘暗天道路长，男呻女此不得将。
汝母已死埋炎荒，汝兄跣足行雪霜。
万里相逢泪滂滂，惊定拭泪还悲伤。
呜呼四歌兮歌欲狂，魂招不来归故乡。
句
赵善湘（明代）

正是澄清秋雨夜，空传玉蕊发春晴。
题曹娥庙
赵抃（宋代）

天生纯孝本良知，不愧周人七子诗，
绝妙好辞为写照，丰碑千子在江湄。
哀哀江上救沉尸，墓木留形世所悲，
得旨春秋参祀典，孝诚今日再逢时。
奉送大司徒白翁毕老师予告暂归
于燕芳（明代）

龙江雪霁新蜍垂，倾都祖饯问送谁。行路曰嗟嗟信宿，信宿衮送心伤悲。

初自公来秉留宪，大法小廉墨吏遁。巫纷鞅掌白简持，嫠恤血腔皂囊献。

未几有诏陟司徒，杼空所在告庚呼。何人视国如视家，一疏再疏修髯枯。

惟是补浴藉敷扰，公私两裕慰亿兆。至尊色动上卿贤，封事每奏辄俞表。

一朝移疾赋遂初，温纶朝拜夕悬车。主圣臣贞堪万古，折柳何事独欷歔。

欷歔风人歌采艾，销魂渌波映征盖。差喜长白春为期，从公赌墅东山霭。

屈指携筇碧嶂中，急流勇退黑头公。只恐时养钓渭暂，宵送早晚载非熊。
湖南运使程大卿寿
华镇（宋代）

时来嘉会一阳新，庆属高门诞哲人。杞梓挺材周世用，圭璋含德足天纯。

酒熏爱日凝和气，香触寒梅发早春。密运阴功方寸地，默增遐算有明神。
偈颂三十首
释印肃（宋代）

三界唯心唯佛解，万法唯识更谁知。
迷悟本无权立化，恰如黄叶止儿啼。
涅槃生死犹如梦，十圣三贤是阿谁。
有物先天无相貌，言诠不及体阿弥。
祗这阿弥是汝心，不劳逐相外边寻。
三僧祗劫随时立，心心心即是如今。
渔父词
曹龙树（清代）

卖得今朝鱼，买够来朝米。收网晒船头，醄然睡去矣。

芦花浅水边，不在风波里。
万竿烟雨图
倪谦（明代）

谁研清露染霜毫，扫出潇湘万玉梢。满地苍苔穿稚笋，一溪流水浸香苞。

风雷夜撼龙蛇窟，烟雨寒倾翡翠巢。疑是南郊驻严跸，霓旌羽盖五云交。
偶然五首
皎然（唐代）

乐禅心似荡，吾道不相妨。独悟歌还笑，谁言老更狂。

偶然寂无喧，吾了心性源。可嫌虫食木，不笑鸟能言。

隐心不隐迹，却欲住人寰。欠树移春树，无山看画山。

居喧我未错，真意在其间。

虏语嫌不学，胡音从不翻。说禅颠倒是，乐杀金王孙。

真隐须无矫，忘名要似愚。只将两条事，空却汉潜夫。
挽吕东莱先生
宋天则（宋代）

丽泽南轩聚，俱曾辱异知。
颛蒙初自释，诱掖信吾斯。
虽叹行窝寂，犹亏筑室思。
只同二三子，许学莫能移。
步虚辞十首 其二
佚名（隋代）

旋行蹑云纲，乘虚步玄纪。吟咏帝一尊，百关自调理。

俯命八海帝，仰携高仙子。诸天散香华，翛然灵风起。

宿愿定命根，故致高标拟。欢乐太上前，万劫犹未始。
月珠寺明月楼
程少逸（宋代）

楼面环开紫翠屏，峨眉瓦屋共前楹。
莫嫌鸥鹭时来去，正要微云滓太清。
访褚逢椿不遇少憩清籁阁二绝 其二
姚燮（清代）

多应爱雨种芭蕉，可惜梧桐叶尽凋。桐叶早凋须为月，初凉要我卧吹箫。
含笑花
施宜生（金朝）

百步清香透玉肌，满堂和气自心和。
褰帷跛客相迎处，射雉春风得意时。
追和贾明叔侯陟明二侍郎瑞香二首
王之道（宋代）

日午高人睡正浓，幽香初破碧山红。
忽然梦觉寻无处，会有东来一阵风。
寓陈杂诗十首 其九
张耒（宋代）

我不知暑退，但觉衣汗乾。颇怪庭中天，湛然青已宽。

有物叫草庭，啾啾自相喧。问知已新秋，大火流金天。

九土变寒暑，正尔事亦繁。静观付一笑，吾事宁相关。

但无筋力健，悠然佳意还。喧喧憎邻里，砧杵乱人眠。
琴台
汪元量（宋代）

文园多病厌文君，恨入金徽不忍闻。
寂寞高台留古迹，来牛去马自成群。
德恒将行以诗见赠因用元韵以见意云
耶律楚材（元代）

国士朝黄屋，无辞路八千。徒嗟苏子困，谁识祢生贤。

腰下无金印，山中有翠烟。英雄须有用，勉力待中年。
经进百韵诗
岳珂（宋代）

永祐当临御，重熙极泰亨。物穷隍土复，地大檗牙萌。

蕞尔瀛懦国，违吾海上盟。烽烟昏九土，氛雾塞三精。

于赫中兴主，初专九伯征。赤符观炳炳，嘉兆得庚庚。

四七膺休运，三千协一诚。乾坤恢辟阖，日月洗明清。

天授睢坛筴，风兴渭水英。维时臣大父，摇迹圣廛氓。

宝匣鸣长剑，雄冠彯曼缨。衣裘供羿射，灯火近韩檠。

圣世方求骏，明神岂舍骍。始从鱼钥守，小㭊羽林兵。

尝敌无车乘，麾军不鼓钲。熏门摧彦政，汜水从闾勍。

驲召班龙节，犀军下雀桁。王师俱蓄缩，游骑愈纵横。

马渡朝迎敌，钟山夜驻营。狂澜身砥柱，大厦手支撑。

敌焰犹繁炽，吴都忽震惊。东巡传警跸，右袒半公卿。

愤起宜兴旅，追收建业城。大江谁饮马，五岳更刑牲。

一荡西江李，重歼固石彭。利兵驱虎豹，杰观筑鲵鲸。

玉帐旋平广，铜符遂帅荆。皇灵期濯濯，王事分傍傍。

沙漠惊风鹤，山林息聚虻。神州宜亟复，六郡乃先争。

桀犬徒冯垒，苗民敢抗衡。锐师掀狡窟，高堞覆坚棚。

鼎道兵方进，湖湘寇辄平。几年凶祸结，八日骏功成。

叛将因资用，降人岂畏坑。开疆下商虢，结约到磁洺。

谋帅难张俊，还兵虑郦琼。但虞遗后患，初匪厌纷更。

沔鄂重归镇，齐刘尚据京。且羞离楚馔，未用渡河罂。

细柳千屯灶，柔桑万瓦甍。流民俱授亩，战士亦从耕。

夫浍萦如带，原田画若枰。连云登美稼，淅玉饭香粳。

刍挽从今省，兵储亦顿赢。吏贪无鼠硕，民佚异鲂赪。

姑定鸿沟约，交驰绝域伻。邻欢新玉帛，宴衎乐簧笙。

未几边摇草，恶知野食苹。礼容方济济，革乘忽軿軿。

睿断昭雄赳，天威震隐谹。六师纷雾集，万灶盛雷轰。

戎驾爰方启，神锋莫敢撄。童髫欣再见，父老喜前迎。

义气通诸夏，讴声沸八纮。官兵飏隼鸷，废垒泣鼯猩。

跬步归京阙，朝衣诣寝楹。晋军传鹤唳，楚幕听乌鸣。

机会乘今日，雌雄决此行。幸成十载绩，归捧万年觥。

何事东来诏，遄追北指旌。抚膺皆壮士，牵袂有啼婴。

嶪岌登枢极，雍容俨佩珩。身虽处廊庙，志则在幽并。

岂意中原略，深违时相情。和亲徒效敬，投几不闻罃。

正尔先鞭著，居然谤箧盈。凶威摇吏牍，风旨动台抨。

枭虺饥吞噬，鹰獒乐使令。众髽常忌冠，同浴不讥裎。

远虑为徼福，先驱谓缓程。一言鸣仗马，千丈下乔莺。

盍考谢赦表，兼觌赐劄评。许身无少愧，忧国甚于酲。

彼潜宜投虎，能言不离鹦。鸟翾身蚤箙，兔健足先烹。

有客悲周道，何人恤鲁祊。同时惟切齿，来者但惩羹。

长夜何时旦，沉阴几日晴。是非从久定，祸否待终倾。

先帝资神武，深仇怆父兄。每怀得颇牧，胡忍弃韩黥。

哲监何尝惑，孤忠果渐明。岳阳还旧号，岭表返诸茕。

故垒营新祀，畿封辟赐茔。用心传舜子，述事广文声。

甘雨兴馀槁，青天豁久盲。先臣死不朽，圣德浩难名。

陛下今汤禹，王臣昔散闳。令图天广大，盛烈日铿鍧。

心术参尧运，规模绍汉宏。遗形高阁绘，良股盛朝赓。

故将欣非远，微臣矧敢轻。传讹稽史谬，败俗订言詝。

日系无虚笔，云章有满籯。竹书皆历历，玉训尚铿铿。

愿辍清朝暇，叨承乙夜呈。作诗哀寺孟，览奏念缇萦。

恩锡茅封宠，光昭衮字荣。誓怀如皦日，忠报毕馀生。
夏日杂诗
陈文述（清代）

水窗低傍画栏开，枕簟萧疏玉漏催。
一夜雨声凉到梦，万荷叶上送秋来。
送欧阳员外归觐滁州舍人
曾巩（宋代）

病卧不出门，非关避尘土。
深秋影虽清，孤怀共谁语。
辱子问吾庐，辉如就宾庑。
足音固可喜，况久捉松尘。
子生何其祥，家庭坐轲愈。
顾我齿诸生，渐磨苦顽鲁。
有如仰天潢，势岂识津渚。
又若马牛然，安能望熊虎。
空摇在门心，常若风中羽。
羡子筋骨轻，归飞得其所。
从今梦无南，随子渡江橹。
题张光禄纪游画卷六首 其六 仙宫祝寿
李英（清代）

稽首清都宝殿前，五云晴日丽中天。三呼犹似嵩山下，长为君王祝万年。
白沙昭利庙
于石（宋代）

百战收功老故山，寒溪怒涌白沙泉。
云台不与四七将，庙食何传千万年。
香冷谁能燃汉火，水流空自溉吴田。
愚民不识前朝事，浪说神能驾铁船。
代挽赵工侍汤氏令人三首 其二
刘宰（宋代）

西湖野树上林花，行乐谁知大尹家。帘幕垂垂人兀坐，金猊香散日西斜。
次韵蔡瞻明惜花五绝句 其一
洪适（宋代）

底事春愁减玉肌，谁能獭髓为扶衰。可怜傍巘临池处，非复嫣然一笑时。
春游二林寺
白居易（唐代）

下马二林寺，翛然进轻策。朝为公府吏，暮作灵山客。

二月匡庐公，冰雪始消释。阳丛抽茗芽，阴窦泄泉脉。

熙熙风土暖，蔼蔼云岚积。散作万壑春，凝为一气碧。

身闲易飘泊，官散无牵迫。缅彼十八人，古今同此适。

是年淮寇起，处处兴兵革。智士劳思谋，戎臣苦征役。

独有不才者，山中弄泉石。
题张行之竹间亭
邓雅（元代）

偶逢溪上友，因造竹间亭。路径通幽寂，烟云入杳冥。

坐来清客思，题处有僧名。最喜安巢凤，朝朝刷锦翎。
冬夕与诸公宴集贤梅学士西斋分得今夕何夕探
杨亿（宋代）

今夕知何夕，良交会以文。
烛花寒旋落，漏滴远稀闻。
酒面轻浮蚁，歌喉细遏云。
明河光未没，候管气初分。
玉笛梅花怨，金炉蕙草焚。
唯愁曙光发，搔首欢离群。
涵碧亭
许复道（宋代）

绕竹沿崖一径垂，穿山飞玉落芳池。
林深坐觉尘埃远，岩润长含雨露滋。
双鲤对浮波面石，一纶难掷掌中丝。
月明归路烟霞外，更与山公再订期。
自汉阳病酒归寄王明府
李白（唐代）

去岁左迁夜郎道，琉璃砚水长枯槁。
今年敕放巫山阳，蛟龙笔枯生辉光。
圣主还听子虚赋，相如却与论文章。
愿扫鹦鹉洲，与君醉百场。
啸起白云飞七泽，歌吟渌水动三湘。
莫惜连船沽美酒，千金一掷买春芳。
玄珠歌 其十五
张果（唐代）

玄珠玉树有根苗，水际连天永不凋。真火含虚如赤日，金华结魄六时潮。
破阵子（北湖次唐教授韵）
张孝忠（宋代）

占气中涵清淑，徵诗古富篇章。杖屦闲随鱼□乐，怀抱清如湖杖凉。何殊吴越乡。风柳春容袅袅，杖花杖影汪汪。且把清尊浇磊磈，莫为浮名愁肺肠。星星白发长。
亥月
徐玑（宋代）

亥月霜澄霁，幽窗晚更明。
文书随意阅，兰菊与心清。
洗砚须池暖，燃香得火轻。
妻拿浑笑我，作计亦平平。
谒遗爱王祠二首 其二
岳珂（宋代）

大帝开江左，谋臣守四方。兴邦有乔木，遗爱尚甘棠。

日月扶声烈，山川诧郁苍。中原知极目，应慨旧封疆。
程隐君挽诗
史尧弼（宋代）

武阳昔有埋轮使，慷慨风声今未休。
此老典刑馀故国，乡来仪概动殊州。
曾无遗憾登三寿，忽循优闲卧一丘。
招以哀诗追楚些，未忘吾里尚魂游。
幽兰 其二
祁寯藻（清代）

亭亭复亭亭，孤芳空自馨。美人偶一顾，移植来中庭。

中庭花木偶，红紫罗锦屏。一茎止一花，何以奉尹邢。

亦思九畹滋，力薄身伶俜。云窗雾阁中，疏弦何泠泠。

不叹知音稀，希声难为听。
江行十首 其七
李纲（宋代）

春江望不极，惨淡起层阴。烟雨濛濛湿，云涛渺渺深。

怀家千里意，报国一生心。叹息知音少，空为梁甫吟。
赠日者鉴堂
释元肇（宋代）

镜里难逃陌上尘，广陵消息听来真。吴王故苑秋风起，欲采蘋花寄远人。
客中长至感怀二首 其二
江源（明代）

匆匆时节逼年光，客子愁随至日长。遥忆故园今把酒，家人应说在西江。
重阳不见菊次诸公韵
朱翌（宋代）

我圃黄花晚，君行不下舆。
屏居甘寂寞，佳节愧空疏。
小待西风急，频游夏屋渠。
开时即重九，那恨子来徐。
送归江州友人初下第（一作送友人下第归）
项斯（唐代）

名高不俟召，收采献君门。偶屈应缘数，他人尽为冤。

新春城外路，旧隐水边村。归去无劳久，知君更待论。
同张二咏雁
骆宾王（唐代）

唼藻沧江远，衔芦紫塞长。雾深迷晓景，风急断秋行。

阵照通宵月，书封几夜霜。无复能鸣分，空知愧稻粱。
游北
陈著（宋代）

随人入宝坊，一坐到斜阳。僧老话多古，春来山自香。

放吟聊走笔，乘兴不论觞。今日是何日，悠然何有乡。
锦堂春 饮史子蒙晚香亭
董元恺（清代）

盆种珊瑚作串，篱编茉莉成丛。穷冬桃李争春色，花影漾帘栊。

椰子杯浓泛绿，荔枝蜜渍生红。别来莫问家园事，细说岭南风。
赠郭柏冈太守
胡直（明代）

太守华堂开北郭，玄冬绮席照南辰。无心再忆童骑竹，有道谁南雨折巾。

江上鲈莼应好在，帘前兰茝自长春。更看种柏还同老，双鬓何妨总似银。
和圣俞农具诗十五首其二樵斧
王安石（宋代）

百金聚一冶，所赋以所遭。
此岂异莫耶，奈何独当樵。
朝出在人手，暮归在人腰。
用舍各有时，此日两无邀。
西岩
张祁（宋代）

似有楼台处，微闻钟磬声。
溪横前路绝，人在别峰行。
天远水云淡，春深花柳明。
如果解尘鞅，亲和法王城。
妇女之孝二十首·如姬
林同（宋代）

底事能令妾，为君死不辞。
不思君遣客，报妾父雠时。
程顺子升斋
吴泳（宋代）

雨养焦谷芽，清晨勃然兴。风入春笋节，一夕长数层。

地道元敏春，生意实可徵。一息不滋长，枯荄莽丘陵。

所以务学者，进德长如登。礼义所封植，忠和所薰蒸。

湛然清明气，于此中夜存。德盛仁既熟，始如日之升。

今人废下学，乃以高自矜。譬之凌霄花，霄竟不可凌。

子归且近思，从下观上腾。谦谦以自牧，洞洞如不胜。

舜颜亦人耳，毋谓人鲜能。
送吉州詹守五首
彭龟年（宋代）

平生两耳熟龚黄，今日身亲识大方。
太史若徵循吏传，一篇气脉在耕桑。
十五夜月同诸公饮五仙观
梁岳（明代）

九十秋光今已半，天河无云星历乱。须臾明月出东海，散落清辉遍遥汉。

素魄盈盈桂树边，金波沐沐璚楼畔。坡山形胜昔称奇，良夜移尊赏最宜。

神飙乍转三清界，玉露时披五穗枝。白莲池上仙踪远，玄武坛前剑气垂。

胜游况值兹灵景，深杯拚醉忘宵永。且将行乐越流光，莫把蹉跎对孤影。

君不见五仙昔日骑五羊，金丹炼就还帝乡。嵯峨怪石空留瑞，至今千载传其芳。

世人局促徒为尔，牢落尘途甘没齿。黄粱已熟梦未醒，回看明月常如此。

月明今夕正中天，湖海知心尽此筵。直须对月倾数斗，得失盈亏任自然。

明月有圆亦有缺，人生莫漫轻离别。但愿金尊酒不虚，年年酩酊酬佳节。
水龙吟（采药径）
葛长庚（宋代）

云屏漫锁空山，寒猿啼断松枝翠。芝英安在，术苗已老，徒劳屐齿。应记洞中，凤箫锦瑟，镇常歌吹。怅苍苔路杳，石门信断，无人问、溪头事。

回首暝烟无际，但纷纷、落花如泪。多情易老，青鸾何处，书成难寄。欲问双娥，翠蝉金凤，向谁娇媚。想分香旧恨，刘郎去后，一溪流水。
临终前一日和云门曲
释守卓（宋代）

衲僧要唱云门曲，六六从来三十六。曹源有个痴禅人，解道一生数不足。

数不足，不属金石与丝竹。等闲一拍五音全，直道如弦已曲录。

从教岁去年来，依旧山青水绿。
赠送卢总赴调
沈辽（宋代）

山东卢翁旧儒者，少年久客都城下。先朝数因春官荐，投袂攀鞍学弓马。

大黄六钧猿臂挽，武库官箭长分靶。横门较艺在第一，武士贾勇来相迓。

天子临观虎豹群，弓满不苦何由化。固知穷达不在我，乞得参军何足吒。

晚除一尉来荆域，白发婆娑谁复识。部中夷落寄戎政，上下六年无盗贼。

使者垂庥太守惜，地薄器寒无势力。平生介直耻自媒，一纸荐书终不得。

中间安南大将出，尝愿奋身借一戟。翻蒙羽檄督军粮，灵渠首运三千石。

小官繇使当自效，解衣操舟上滩碛。同行嘲笑何自苦，殊胜陶公闲运甓。

功劳涓埃何足道，甫得临湘升斗食。高堂老母终天年，屏居古寺甘穷寂。

从来畏慎不干人，粝食布衣残喘息。春秋祀事亦粗给，妻子不为饥寒逼。

三年终丧壮心在，矍铄安能忌吏役。古剑不折终不埋，老马岂甘长伏枥。

却持手板谒公府，斗擞青衫尘土迹。我知卢公意可怜，世人□家轻相测。

何如市井轻薄儿，朝来指白暮为黑。
茉莉花
江奎（宋代）

虽无艳态惊群目，幸有浓香压九秋。
应是仙娥宴归去，醉来掉下玉搔头。
赤岸过柳明之别业
刘挚（宋代）

主人潇洒武陵仙，别业河东大道边。心画美田皆枕水，手栽佳木已参天。

园林有地时难者，钟鼎铭功事莽然。倦客过门空大嚼，卜邻安得买清泉。
玉楼春
欧阳修（宋代）

红楼昨夜相将饮。月近珠帘花近枕。银缸照客酒方酣，玉漏催人街已禁。

晚潮去棹浮清浸。古岸平芜萧索甚。大都薄宦足离愁，不放双鸳长恁恁。
和赵知录韵三首
吴潜（宋代）

造物从来害是恩，由他珪璧委千门。
梅梢已露春消息，小向涵虚驻客轩。
送彦礼弟赴歙尉四首 其三
张纲（宋代）

高才自是古梅仙，綵棒何须向壁悬。晋盗奔秦无一事，炉薰深炷好安禅。
江南积雨叹
施肩吾（唐代）

人厌为霖水毁溪，床边生菌路成泥。

雨师一日三回到，栋里闲云岂得栖。
尉迟杯·离恨
周邦彦（宋代）

隋堤路。渐日晚、密霭生深树。阴阴淡月笼沙，还宿河桥深处。无情画舸，都不管、烟波隔前浦。等行人、醉拥重衾，载将离恨归去。
因思旧客京华，长偎傍疏林，小槛欢聚。冶叶倡条俱相识，仍惯见、珠歌翠舞。如今向、渔村水驿，夜如岁、焚香独自语。有何人、念我无聊，梦魂凝想鸳侣。
题竹
张嵲（宋代）

南州困歊暑，蔽映资筼簹。
帘捲午阴静，窗开夕气凉。
径幽怜笋密，庭空喜干长。
相期待岁晏，持以凌繁霜。
酒香亭
向阮贤（清代）

汉武好神仙，为觅长生酒。
方朔妙诙谐，早润滑稽口。
至今湖上亭，酒香渺何有？
游岳麓三绝
王炎（宋代）

百级苍珉到佛宫，汲泉煮茗听松风。
不须骑鹤摩云去，只要心游碧落中。
句 其一
左纬（宋代）

祗把清风占得公。
寿邃庵杨阁老七十
潘希曾（明代）

黄阁归来近十霜，稀年方进九霞觞。未应宰相山中久，已觉神仙世外长。

笔底丝纶留禁署，胸中兵甲在遐方。梅花时节诗兼酒，江上重开绿野堂。
西堂前老载状如偃盖或云即摩顶载也载产茯苓
李石（宋代）

阿师从何来，最是两肩苦。
一头载梵书，一头荷慈母。
至今江上载，东西随仰俯。
此载岂有情，摩顶记佛语。
载根白衣仙，日夜瑞光吐。
翩然紫霄上，蛰龙起雷雨。
我来悟前缘，父老指环堵。
风花即几席，经草随步武。
重栽渺生意，合抱阶尺土。
他年十八公，此地记初祖。
答胡伯圆赠诗
杨万里（宋代）

澹老郎君阿永贤，渥洼财驾折金鞭。
只今两子似连璧，一建双旌开二天。
白马将军震交址，青钱学士即甘泉。
弟兄蕙茂仍兰发，顿有机云在眼前。
北山庵居
释智愚（宋代）

祖担终难荷，岩棲尽可攀。
爱闲嫌日短，遇兴不知还。
谷啸风搏虎，窗明月启关。
余生无异范，赢得放疏顽。
九日置酒
宋祁（宋代）

秋晚佳辰重物华，高台复帐驻鸣笳。邀欢任落风前帽，促饮争吹酒上花。

溪态澄明初毕雨，日痕清澹不成霞。白头太守真愚甚，满插茱萸望辟邪。
过叔异曲江矶叔异已赴官矣题其壁
赵蕃（宋代）

故人去适梅花外，客子来哦桂树秋。
欲寄一行无雁过，漫题数字答蛩幽。
感皇恩（寿）
张元干（宋代）

豹尾引黄幡，宣麻金殿。雨露恩浓自天遣。搢绅交誉，最乐至诚为善。信知宗姓喜，君王眷。

宝炬密香，玉卮波滟。醉拥笙歌夜深院。西清班近，雅称元戎同燕。要看茅土相，貂蝉面。
滴滴金
欧阳修（宋代）

尊前一把横波溜。彼此心儿有。曲屏深幌解香罗，花灯微透。

偎人欲语眉先皱。红玉困春酒。为问鸳衾这回后。几时重又。
寄张玉笥开府
欧璞持（明代）

襟带江湖天下雄，几秋为镇帝王宫。掖垣霜简飞初日，戎幕彫戈静远风。

着膝馀欢仍綵服，中心殊锡有彤弓。报韩早奉心肝在，争暏留侯辅汉功。
李参政约至井监偶得三绝
魏了翁（宋代）

不乘轞轞上公车，轧轧肩舆两仆夫。
世道险夷随所遇，车中只是旧时吾。
蝶恋花·春到桃源人不到
元好问（金朝）

春到桃源人不到。白发刘郎，误入红云岛。著意酬春还草草。东风一夜花如扫。
过眼风花人自恼。已挫寻芳，更约明年早。天若有情天亦老。世间原只无情好。
杨柳谣
佚名（唐代）

杨柳杨柳漫头驼。
寄献澶渊太傅
宋祁（宋代）

使旆高翻西北云，舟梁横过九江濆。
文书吏乐轻车府，表帜人江大树军。
引溉劭农渠雨密，感凉邀会帐霞醺。
花门车子能歌地，乐职声诗日夕闻。
题汤涨秋礼部浮丘阁诗草
郑开禧（清代）

礼部才无敌，声名满日边。著书穷巷下，落笔古人先。

万里沅湘穷，千秋兰杜篇。相期续《骚》《雅》，楚国有前贤。
吉水周中显秀才相识二十余年来求永新谭焕主
周必大（宋代）

忆昨淳熙跻寿域，东朝长乐庆七十。
谭家有子列冠裳，翁媪同时膺命秩。
两宫今奉慈福宫，万有千岁三宫同。
十年一讲庆寿礼，老人版授方重重。
焕也曾试南宫里，一第终当慁子耳。
从今更辟荣寿堂，他日郊封诏填委。
寄题李德修通判宣城隐舍二首仍次其韵 其二 秀野堂
刘一止（宋代）

往在东风浩荡边，故将诗酒作春妍。渊明好客妨何事，卿去教知我欲眠。
皇帝閤端午帖子 其八
胡宿（宋代）

后宫𩾐鸟将雏乐，上苑安榴著子新。嘉节已将天合数，明离还睹日重轮。
满江红慢
王吉昌（元代）

勘破荣华，提智剑、急逃生死。要黜聪、隳体虚室，内专穷理。绿水青山成伴侣，清风明月为知己。得自歌自乐乐天真，真常美。胸襟静，神情喜。从舒卷，恣行止。肖孤云野鹤，往来难拟。释氏真风勤整顿，净除诸障如顽鄙。醒圆明、一点证菩提，功超彼。
临江仙·玉貌香腮天赋与
佚名（宋代）

玉貌香腮天赋与，清姿不假铅华。素芳寻在五陵家。欲知春信息，庾岭一枝斜。别有玲珑潇洒处，月梢淡影笼遮。休教羌笛一声嗟。宫妆犹未似，留取意无涯。
行路易送陈晟谋仕
陈著（宋代）

行路易，行路易，
方寸中閒是天地。诗书能生万里翼，
一出门外风云起。彼水马儿如江河，
彼醯鸡辈知瓮耳。汝今此行有足行，
我为之喜非徒喜。先生在前充安公，
后学在侧太初子。如舟顺流帆佐使，
如辕欲南车有排。有文举表人已羡，
入夫子门谁敢议。机会来时非偶然，
功名发轫斯可矣。岂知我，
犹望汝，谦以养高勿自高，
虚以求是勿自是。觅慈湖，
拜象山，不见了翁愧程氏。
终为巍巍大儒宗，可是录录常流士。
自顾衰景薄下舂，聊写苦语累行李。
行路易，行路易，
易处有难从此始，试深思之有余味。
甲申清明展墓有感
李诩（明代）

两弟峨峨一土丘，老兄瘦骨尚淹留。算来修短有数定，语及存亡空泪流。

儿女痴愚当料理，田园便好莫营求。人生总是丝蚕样，到老登筐合罢休。
即席再赋
强至（宋代）

乐事遥追戏马台，高吟节物纵天才。
三朝致主诚心竭，九日携宾笑口开。
白酒似随秋露滴，清歌疑唤晓云回。
放怀不有公台贵，惯得萸枝首赐来。
苦寒早朝
刘攽（宋代）

漏绝星沈十二门，烈风吹耳万车奔。疾驱不敢行驰道，辨色才能认掖垣。

病眼无堪频唾沫，瘁肌时复强嘘温。尚衣仍在青冥外，薄愿何当献负暄。
文字饮
林希逸（宋代）

我问扬雄字，君评李峤文。剧谈聊诩诩，对饮尽醺醺。

笔落三千首，杯浮一百分。醉吟唐学士，酒颂晋参军。

良夜邀明月，他年忆暮云。独醒怜楚客，悲怨托湘君。
早春山居
安经德（清代）

洞壑排松牖，烟萝护竹斋。山深鲜人迹，春到满林佳。
十六夜
韦骧（宋代）

明月上天稽，中秋已过期。十分初减处，万目共怜时。

不见昨宵盛，安知今夜衰。清光比他夕，犹胜满如规。
示可然叟 其一
韩淲（宋代）

水声流出白云洞，正是楚天秋雨时。应过严陵滩下去，清风波面一丝知。
题文与可墨竹，并叙
苏轼（宋代）

斯人定何人，游戏得自在。诗鸣草圣馀，兼入竹三昧。

时时出木石，荒怪轶象外。举世知珍之，赏会独予最。

知音古难合，奄忽不少待。谁云生死隔，相见如龚、隗。
鲸川八景·东城春早
家铉翁（宋代）

阳回冰底见云堆，春意东来梅已知。
待得东城花柳放，早春已是得春迟。
题悬崖秋竹画扇
史胜书（清代）

峭拔丹崖间，苍然卧秋竹。日落山风吹，潇潇荡寒绿。
岩仲八兄有苕溪之行草酌话别而次何叔养正十二兄爽约不至坐客唯三人因以诗纪之
蔡戡（宋代）

自古推同姓，相从弟与兄。已占东井聚，谁谓泰阶平。

龙友当为首，鹓行近有声。同坚岁寒操，终始勿渝盟。
辟谷
晁说之（宋代）

辟谷终无术，求田早自慵。
病能添旅思，雨善起秋容。
本色官犹阻，非时好孰从。
封侯如可觅，要自愧长公。
药名离合四时四首 其二
孔平仲（宋代）

浆寒饮一石，蜜液和岩桂。心渴望天南，星河灿垂地。
舟次磁湖以风浪留二日不得进子瞻以诗见寄作
苏辙（宋代）

惭愧江淮南北风，扁舟千里得相従。
黄州不到六十里，白浪俄生百万重。
自笑一生浑类此，可怜万事不由侬。
夜深魂梦先飞去，风雨对床闻晓钟。
西归犹未有菟裘，拟就南迁买一丘。
舟楫自能通蜀道，林泉真欲老黄州。
鱼多钓户应容贳，酒熟邻翁便可留。
従此莫言身外事，功名毕竟不如休。
怀寄寇元弼王文举十首之五游百步洪
贺铸（宋代）

百步洪头水，秋霖一夜浑。
相携濯缨处，无复履綦痕。
莲花潭
林青莲（清代）

芹藻清涟乐溯洄，山光水影共徘徊。荷如解语閒舒卷，云似无心自往来。

城阙袛应思我往，泮林谁是出群才。眼前活泼无穷趣，认取源头莫漫猜。
唧唧曲慰友丧女四首 其四
顾璘（明代）

阿爷仰天号，阿母蹋地哭。不忍舁黄土，脉脉盖汝骨。
瑞荷同干
宋祁（宋代）

协气凝清籞，嘉祥擢钿荷。共茄含瑞液，分蒂盖文波。

鱼戏浮香并，龟游得地多。房芝助连叶，宫树让交柯。

柄合千丝剩，盘差五两过。正须裁紫橐，回入从臣歌。
登陴纪事
林云铭（清代）

万物当刍狗，海波传警息。己亥夏六月，蹂躏江南北。

官民不知夏，相继自顿踣。延及宛与池，闻风堕疆域。

新安失唇齿，讹言相煽惑。强者思走险，弱者竞逃匿。

我为新安吏，蒿目徒恻恻。七月方上旬，防夏反攻逼。

骁骑薄西城，飞矢流如织。空拳宿城头，有气难吞贼。

海谍七人来，诡辞夸战克。廿三抵郡内，狼狈为鬼蜮。

歼之演武场，观者无人色。相挈避挑衅，半城生荒棘。

叛夏拔营行，所至掠新特。更闻祁门令，邑陷奔屴崱。

万山尽伏莽，民心多反侧。纷纷羽书驰，军情何其亟。

议战苦无夏，议守忧无食。书生何所能，惟有死报国。
十六夜泊彭城与张给事廷槐月下小饮
王世贞（明代）

此夜彭城月，清光万里寒。河流天地合，山色古今看。

桂树香徐吐，金樽漏易残。与君聊一醉，途路失艰难。
送戴蒙赴成都玉局观将老焉
苏轼（宋代）

拾遗被酒行歌处，野梅官柳西郊路。
闻道华阳版籍中，至今尚有城南杜。
我欲归寻万里桥，水花风叶暮萧萧。
芋魁径尺谁能尽，桤木三年已足烧。
百岁风狂定何有，羡君今作峨眉叟。
纵未家生执戟郎，也应世出埋轮守。
莫欺老病未归身，玉局他年第几人。
会待子猷清兴发，还须雪夜去寻君。
千里马
王世贞（明代）

千里马，胡不疲。五帝渐以骤，三王不免驰。焉能饱食安步歌皇羲，上乘此马将何之。
寄牟德范九江幕府
周密（宋代）

怀人渺渺隔风涛，湓浦炉峰梦寐劳。雄堞拂云屯万灶，空江锁月宿千艘。

临流击楫宾朋盛，草檄飞书笔墨豪。枫叶荻花秋正好，琵琶休听郁轮袍。
宜禄昭仁寺后轩
文同（宋代）

危栏凭绝壑，欲奈此时何。
但有夕阳处，就中秋色多。
与谁同徒倚，空自发吟哦。
便觉成羁旅，归心逐雁过。
四偈 其一
释德洪（宋代）

妒忌之火，焚烧善根。增恶果报，坏好名闻。以著我故，见慢增胜。

瞋所盖缠，心不清净。大则坏国，小则杀身。从古至今，数如沙尘。

既会爱憎，当衣慈忍。如是进者，名真随顺。
闻喜宴李教君瑞不赴小诗赞美
刘克庄（宋代）

脍人肝与采山薇，举世营营为饱饥。
始信洋洋而逝矣，已烹鶂鶂复哇之。
伏雌雉亦防身害，畴昔羊能兆祸基。
独有广文君卓识，残杯冷炙也牢辞。
观李固请司马弟山水图三首 其一
杜甫（唐代）

简易高人意，匡床竹火炉。寒天留远客，碧海挂新图。

虽对连山好，贪看绝岛孤。群仙不愁思，冉冉下蓬壶。
送李彦明归高邮
谢应芳（元代）

老夫归从东海头，春风送客归秦邮。出门复睹雁北乡，物我喜得同悠悠。

吴船鼓棹渡江去，乌轮正挂扶桑树。桃花倚岸笑相看，杜宇催人啼不住。

征袍十年尘土多，濯缨今年《沧浪歌》。一百五日寒食雨，三十六湖春水波。

交游台榭剪荆棘，继美前修集佳客。谁能唤起老龙眠，重写耳孙湖上宅。
步至东皋
高启（明代）

斜日半川明，幽人每独行。
愁怀逢暮惨，诗意入秋清。
鸟啄枯杨碎，虫悬落叶轻。
如何得归后，犹似客中情？
剑门
汪元量（宋代）

剑门崔嵬若相抗，云栈萦回千百丈。
石角钩连皆北向，失势一落心胆丧。
侧身西望不可傍，猛虎毒蛇相下上。
安得朱亥袖椎来，为我碎打双叠嶂。
郊庙朝会歌辞建隆乾德朝会乐章二十八首
佚名（隋代）

乾健为君，坤柔日臣。
惟其臣子，克奉君亲。
永御皇极，以绥兆民。
称觞献涛，山岳飚峋。
鉴湖月夜行舟
林概（宋代）

湖光如鉴月如珪，月下湖中两桨飞。
鹤氅四垂冰骨爽，夜深疑自广寒归。
浪淘沙令
邓剡（宋代）

疏雨洗天晴。枕簟凉生。井梧一叶做秋声。谁念客身轻似叶，千里飘零。

梦断古台城。月淡潮平。便须携酒访新亭。不见当时王谢宅，烟草青青。
木兰花慢 和陈思济
赵若秀（元代）

看洞天佛地，秋气爽，湿衣寒。对九锁峰高，擎天一柱，壮观杭山。

岩前。旧遗仙迹，幻云根、直作画图看。多少乔松古木，真如舞凤飞鸾。

西风匹马夕阳残。行路肯辞难。便乘此清游，欲寻仙去，心与身安。

班超侯封万里，笑虚名、牢落满人间。试问潺潺流水，无心争似云间。
句
释惠崇（宋代）

圭窦先知晓，盆池别见天。
赠李映碧先生二首 其一
汤斌（清代）

早年登朝宁，端笏拜彤闱。抗疏表孤忠，旭日丽黄扉。

维时甘陵部，南北势相违。正色两不阿，岳岳世所希。

元祐盛名贤，党论多是非。玄黄未息战，国是将安归？

唯有哲人在，秉道还识几。石室留谏草，梦回尚依稀。
偈颂一百二十三首 其七十九
释祖钦（宋代）

云影重重，山色濛濛。天晴日出，柳绿花红。云门大师飏下乾屎橛，直得清香遍地，散为万物春风。
景祐飨先农五首
佚名（隋代）

农来政本，食乃民天。
苾芬明祀，藨蔉良田。
陈兹量币，望彼岂年。
茂介福祉，来钦吉蠲。
命缓徵浙江本年正供诗以纪事
弘历（清代）

越角连吴根，被灾大都似。吴吏陈备悉，越牧或讳饰。

所以蠲赈惠，遂因异倍蓰。徐察知其然，补救原同视。

兹闻蚕麦歉，益切饥溺已。蠲租及截漕，次第施行矣。

缓徵逮本年，例外苏疮痏。絜矩有常经，念此宁忘彼。

申命诏吴中，民瘼虚心揣。其有灾重区，于越恩一体。

致和已愧之，拯灾可更委。颙望九秋登，元气复闾里。
山行
曾纪泽（清代）

禹迹江河万古流，史详华夏略穷陬。秦皇无术求三岛，邹衍凭空撰九州。

南北自教鹏运海，古今非复貉同丘。望洋向若嗟何补，且遇青山汗漫游。
大人生日
项安世（宋代）

明日君开祝寿场，今朝臣捧寿亲觞。
愿亲有俾昌而大，与国无穷禄尔康。
台上菊迟今始绽，堂前桂晚后弥芳。
仙翁作计深长在，待看孙曾笏满床。
林亭
彭汝砺（宋代）

禽鱼惯熟见歌舞，池沼亭台应是家。物物眼前浑自好，不须更种芰荷花。
题永徽中所模兰亭叙
米芾（宋代）

永和九年暮春月，内史山阴幽兴发。群贤题咏无足珍，叙引抽毫取奇札。

好之写来终不如，神助留为后世法。二十八行三百字，模写虽多谁定似。

昭陵竟发不知归，尚有异形终可秘。彦远记模不记褚，要录班班有名氏。

后生有得苦求高，俗说纷纷那有是。
斸苓轩
谢薖（宋代）

万钟辞屠羊，五鼎贪主父。是间多毒腊，可茹亦可吐。

缅怀陶隐居，朝服挂神武。饵苓期却老，旷荡适林莽。

我家城西偏，有地一廛许。开轩俛长松，倒影荫庭庑。

嵌空宿龙蛇，晻暧藏雾雨。流脂入地脉，凝结岁月古。

长镵白木柄，生事聊付汝。想彼尘外人，迟暮肯同煮。

但当稍兔丝，敢望擘麟脯。
病中先寄慎宰阎公达承议
郭祥正（宋代）

松槚相望孰俊名，高才暂屈浚遒城。公庭寂寂无留讼，四野熙熙有让耕。

未作盐梅调鼎鼐，且铿金玉直蓬瀛。病骸尚阻趋东阁，怀抱思君为一倾。
过李季子丈
方岳（宋代）

易在床头注未成，晦庵往矣与谁评。
深衣静对山逾好，语录重抄眼尚明。
春晚有诗供杖屦，日长无事乐锄耕。
家风终与常人别，只听芭蕉滴雨声。
白伫词
吴龙翰（宋代）

吴宫烟水碧迢迢，琼楼十二凌青霄。
北方佳人颜如花，素衣濯濯明朝霞。
云母屏风珍珠箔，香销金鸭春寒薄。
璧月流光罗绮筵，白伫舞残月欲落。
君看月落夜潮平，吴江阔兮越江深，
吴王醉兮越王醒。
桂枝香（重阳）
黄裳（宋代）

醱醅初熟。竞看九日、西风弄寒菊。姝子新妆，向晓淡黄千簇。清香闹处君须住，掺盈头、醉乡相逐。马台欢笑，龙山纵逸，佳话重绪。共尽日、登临未足。更休问明年，浮世荣辱。难得良辰，鬓发见秋尤绿。且邀月照金尊上，近人寒、如对飞瀑。宴归还趁人来，茱萸佩垂红玉。
述怀
方凤（宋代）

避元困守静庵眠，鸡犬无声乐自然。
石上清吟萝月小，松间畅自藓花斑。
幽深最似螺蛳洞，岩险何须虎豹关。
今愧缙商绅隐晦，谁知四皓在商山。
赠丘先生
贾岛（唐代）

常言吃药全胜饭，华岳松边采茯神。

不遣髭须一茎白，拟为白日上升人。
后平叔母夫人挽辞二首 其一
俞德邻（宋代）

十载干戈四海同，几人徐庶几陈宫。阿奴侍母但膝下，潘令弃陈归洛中。

生死总归蝴蝶梦，哀荣何啻马牛风。送车千乘谁能致，我亦潸然泪洒空。
瑞鹤仙·卷帘人睡起
张枢（元代）

卷帘人睡起。放燕子归来，商量春事。风光又能几？减芳菲、都在卖花声里。吟边眼底，被嫩绿、移红换紫。甚等闲、半委东风，半委小溪流水。
还是，苔痕湔雨，竹影留云，待晴犹未。兰舟静舣，西湖上、多少歌吹。粉蝶儿、守定落花不去，湿重寻香两翅。怎知人、一点新愁，寸心万里。
书斋
徐献可（宋代）

十日书斋九日扃，春晴何处不闲行。
瓶花落尽无人管，留得残枝叶自生。
丈亭渡阻风
高鹏飞（宋代）

捲地西风翻巨浪，小舟仍泊夜来湾。行沽携榼虽无酒，卧看开篷幸有山。

原草正肥黄犊饱，汀蘋未老白鸥閒。平生遇险须知止，眼对江神一解颜。
伤段谦叔失意二十八韵
刘弇（宋代）

场屋遗才日，英雄失意秋。荐贤无北海，削迹有东丘。

未遂图南无，先贻败北忧。旷弦多误奏，卞玉却轻投。

西逐惭秦客，南冠愧楚囚。天亡非战罪，道丧是吾羞。

命薄闻歌凤，时穷见叩牛。丹山摧鸑鷟，虞阪困骅骝。

落日千行泪，西风万古愁。壮图沉草莽，归思动沧洲。

是理皆前定，非人可豫谋。闷来宜自遣，势去不须尤。

消日棋千局，忘怀酒一瓯。更宜思破釜，莫便欲乘桴。

豹匪终藏雾，鲸非可在沟。此生如富贵，未死合公侯。

子况才华妙，身兼学业优。文章思顿进，无意素加修。

禹穴书曾探，嵩山涧亦搜。纱萤频见聚，邻烛屡闻偷。

默记迹三箧，疏通贯九流。赋才肩贾马，诗格驾曹刘。

肯向清时废，须膺紫诏求。不当三径隐，未可五湖游。

齧臂盟须复，题桥无必酬。宁终葬鱼腹，诚合跨龙头。

早弄书生笔，当焚败将舟。也知男子无，未肯死前休。
送道录司玄义堵崇德还京
黄仲昭（明代）

黄金台下神仙客，秋水精神玉标格。气凌星斗诗思豪，光射蛟魑剑花碧。

一朝拜命辞帝阍，函香万里来南闽。口宣天语答灵贶，手启玉笈修明禋。

礼成告我还朝去，鹤驭翩然留不住。今朝樽酒歌别离，明日关山隔云树。
题山水图（二首）
萧鎡（明代）

身已与世违，超然景方寂。
嘉树敷层阴，芳苔间行迹。
飞淙如练敷，断厓若天辟。
亭亭山上云，齿齿溪中石。
岂无同心人，高谈共晨夕。
檐虚岚湿衣，窗迥风生席。
雅趣良足耽，营营竟何益。
送人之莱芜
郑善夫（明代）

莱芜县在海东头，迁转还君山水州。日日鸣琴了公事，鱼龙波浪眼中游。
自南安至南康晤廖昆湖太守
陈子升（明代）

江头江尾极行行，一片心如江水横。老树临流无积叶，夜鱼停月倍开睛。

休牵世态遮山色，任改乡音和橹声。一见鄱阳贤太守，台关今接石头城。
约徐吕二友访净慈老二首
陈造（宋代）

人间机巧厌相亲，南道吾今有主人。
谁与清游联此辔，吕兄孺子最真醇。
夜坐
王同祖（宋代）

坐到中宵未忍眠，祗到身世两茫然。
悲欢转眼俱陈迹，休对寒灯说旧年。
赠吴伯玉二首 其二
刘弇（宋代）

瞥去门阑两换春，标规仍惬此来亲。能将官况为馀事，别有阳和到后尘。

衮衮何妨流水淡，纷纷谁数白头新。拟论一报归恩地，愧我犹为栾棘人。
偈颂一一二首 其七十七
释清远（宋代）

昔开正续铭，今示真归告。一路涅槃门，行说皆亲到。

明然临济灯，妙唱黄龙道。空海久澄虚，云涛方浩浩。
穷泛湖源
翟祖佑（明代）

一函诒我江枫咏，曾汎荃桡白鹭前。北郭遥连三品石，西新近失四铢泉。

几丛弱苇牵长镜，何处残霞带远天。想去暮云平谷口，不知归棹卧凉烟。
沁园春
陈著（宋代）

运在东南，温厚气钟，吾葺芷翁。羡檠窗学问，迂斋正印，玉堂词翰，玫瑰流风。制胜枢庭，参谋政府，一片平心扶大中。黄扉近，却翻然东顾，归宴方蓬。

潘舆日奉从容。全胜□貂蝉趋汉宫。如名山镇静，出云相望，大川CA3B蓄，有水皆宗。吾道胚月军，诸贤命脉，阴受春风和气浓。宜多寿，与瑶圆同庆，绿竹歌公。
哭梅直讲圣俞
郭祥正（宋代）

生事念死隔，歘如过鸟飞。长空不留迹，清叫竟何之。

死者固已矣，生者谩相思。昭亭雪塞山，相遇忘寒饥。

解剑贳浊酒，果肴躬自携。扫除长少分，旷荡文章期。

赠蒙以大白，自谓无复疑。及将起草茅，谨札还先驰。

邀我采石渡，烂醉霜蟹肥。沉吟望夫曲，朗诵天门诗。

险绝必使和，凡鱼岂龙追。篇篇被许可，当友不当师。

凌晨挂高帆，公行我言归。一别三四秋，音问山中稀。

去年集选曹，僮瘦马力羸。访公国东门，问我来何时。

青刍与白饭，诸子争赍持。论新复谈故，谓我今逾奇。

南还得长篇，万里衔光辉。此德未云报，讣音裂肝脾。

桓桓万人英，不遇终愁羁。一官止太学，薄命吁可悲。

所嗟吾道丧，斯文竟何为。譬彼卞子玉，弃置污浊泥。

凤来无嘉禾，啄肉纷群鸱。彼苍厥有主，此理安无欺。

呜呼如之何，酸嘶复酸嘶。
元日
孙原湘（清代）

莺啼燕语报新年，亲拜红妆玉镜前。绝艳人如初透日，乍中年镜嫩春天。

芳心密取明琼卜，茗汁迟催小玉煎。手剥梅仁传吉语，愿郎瓜瓞更绵绵。
和吴少卿绝句
苏轼（宋代）

欲伴骚人赋百篇，归心要及菊花前。
明朝知覆谁家瓿，犹有桓谭道必传。
追贤院食已度岭历宋胡诸庵转山夜归
葛胜仲（宋代）

击缶那能似漆园，销魂来访小桑门。仰冲云阵寻峰顶，细步泉流觅水源。

九里环观山向背，两舆归趁月黄昏。春风不识愁人意，柳暗花明自逐村。
念奴娇 用东坡赤壁怀古韵
孙楼（明代）

红尘深处，转愁肠、却忆江南景物。翳云开，梅雨霁、一片苍崖翠壁。

竹里鸣淙，松间泻瀑，衣袂飞珠雪。流觞递咏，山中谁是奇杰。

而今归路迢遥，宦途迤逗，弹铗悲歌发。去住无凭，眠未稳、好梦随生随灭。

过雁牵情，吟蛩送泪，听里堪华发。青山不负，有时还醉萝月。
和白君
张士瑰（宋代）

天下英雄只豫州，阿瞒不共戴天雠。山河割据三分国，宇宙威名丈八矛。

江上祠堂严剑佩，人间刁斗见银钩。空馀诸葛秦川表，左袒何人复为刘。
豕
梅尧臣（宋代）

司原豢俗豨，日见容阴昵。
喜比为白麟，惟忧不丰溢。
烈飚泽雨作，真声向人出。
司原悔何由，肝胆空骇栗。
秋思
陆游（宋代）

看云庐阜屏风叠，采乐嵩山冠子峰。
行尽四方心未快，不如一棹醉吴松。
柳梢青 赋枯梅寄张郎中马同知 强村丛书用绣
张伯淳（宋代）

冷淡根。小春时候，两蕊三花。栽向西湖，移来东阁，一任安排。绝怜瘦影横斜。但宜在、山巅水涯。花里平安，岭头孤秀，荣悴争些。
游九曲
方岳（宋代）

鹤怨空山久勒文，买船又访武夷君。
一声铁笛不知处，但觉满身生白云。
于飞乐·休休得也
宇文元质（宋代）

休休得也，只消更、一朵荼蘼。
长庚纯一舜隆既别忆之
宗臣（明代）

一别不自意，茫然空复愁。孤舟仍盗贼，多病已春秋。

明月一江远，故人何处楼。风尘双泪眼，为我寄沧洲。
二月六日初见待漏房前柳色微绿欣然成咏
司马光（宋代）

宫城映出丝丝绿，顿觉皇州春意回。
从此不辞驱瘦马，六街终日踏尘埃。
诗
捧剑仆（唐代）

青鸟衔葡萄，飞上金井栏。
美人恐惊去，不敢卷帘看。
邓山人招同邹令尹黄少参黄令尹张都运郭学宪游六榕寺 其一
黎民表（明代）

古寺何寥落，榕阴故不迷。薜萝心共赏，琴酒日相携。

霜树经龙卧，云房避鹤栖。兴来成徙倚，红叶正堪题。
诗
王严光（唐代）

郡将虽乘马，群官总是驴。
初上单州有作
王禹偁（宋代）

旧官休念直承明，就养虽能系宦情。
蓝绶昔年为短簿，彩衣今日是专城。
妓人半在登楼看，亲老初来满郡迎。
慢逐板舆张皂盖，平生唯有此时荣。
次韵正纪见贻之什
郭印（宋代）

解绂归来旋葺居，身安环堵不求馀。
粗羹粝饭偏知味，谈话寒灯胜读书。
情窦欲开先自窒，心田已净弗须锄。
亲朋有酒且呼唤，万事何妨一破除。
后天易吟三十首
方回（元代）

背于身不见，亦不见庭人。
物我俱无与，方知止处真。
谒梅都官墓
滕珂（宋代）

宛陵城南柏山寺，行到西厢见旧祠。
人物欲观喜佑老，铭文空有醉翁辞。
银章粉墨谁舒卷，金薤琳琅自陆离。
每见河豚起春岸，永怀风致细哦诗。
满庭芳 示同流
马钰（金朝）

修行之士，莫要浮＊。十方饮膳难消。试看锄田日午，汗滴禾苗。匙饭百鞭何啻，诳他人、休望天饶。还省悟，觉寒毛耸耸似水浇。若要不还口债，捱潇潇洒洒，寂寂寥寥。常处常清常静，莫犯天条。大慈大悲心起，助真功、夺取仙标。归蓬岛，享天厨，珍馔琼瑶。
题许介这誉文堂
乐雷发（宋代）

端平丙申，桂林伯尚书钟公以遗逸荐东溪先生许侯于朝。
越明年，得旨补初品官、衡州户掾。
其诰词于始，则有夙有誉处、且娴文辞之褒；于终，
则有其以行义、教于乡里之勉。州里人士莫不荣之。
又明年，许侯乃于东溪之溪创堂五閒，
以为讲道著书之地，仍摘天语誉文地一家子以张其名，
敬上赐也。堂成，
山斋先生为之记者详矣，当世这名卿才大夫又为这赋咏者众矣。
余晚生小子，何足言诗，
辱徵俚作，不敢以固陋辞。
敬书二首以记盛事，并序圣天子始终褒勉之意，
庶得附姓名于不配云。
道中即事八首 其七
洪刍（宋代）

穿云高入双峰寺，投壁难追四祖禅。香积喜逢蒲塞馔，拂床聊寄吉祥眠。
宿少林寺用唐沈佺期韵
弘历（清代）

明日瞻中岳，今宵宿少林。心依六禅静，寺据万山深。

树古风留籁，地灵夕作阴。应教半岩雨，发我夜窗吟。
金缕曲 梅妃 十六叠前韵
叶绍本（清代）

无分沈香酒。最销魂、楼东一曲，泪珠零否。辇道苔生宫漏寂，但见玉绳低斗。

忆往事、柔肠回九。月里霓裳人惯听，恁仙姝、却作青天守。

钗七宝、枉簪首。

怜他朔骑中宵走。且留得、鸾笺小字，赋来荑手。锦袜泥侵春草宿，煞比上阳难受。

记笛韵、曾传檀口。骨沁梅清餐荔绿，凉冰肌、尚觉双成丑。

魂应恋、枫亭牖。